Endnu en gang har Beredskabscenter Aalborg måttet rykke til Aalborg Øst for at slukke en brand. Onsdag klokken 23.58 fik beredskabet alarm om brand i en bil på Aggersundvej ud for nummer 35. - Den blev slukket og så lavede vi en brandundersøgelse, fordi vi har en mistanke om at ilden kan være påsat, siger vagtchef ved Nordjyllands Politi Per Vagn Nielsen. - Der er ikke noget der indikerer at ilden er startet af sig selv, og så laver vi sådan en undersøgelse, fortsætter han. Undersøgelsen har dog ikke givet noget entydigt svar på politiets mistanke, men bilen var ikke meldt stjålet. Aggersundvej ligger lige vest for Blåkildevej, der har været hårdest ramt af brandene i Aalborg Øst, der indtil nu primært har været i skraldespande og containere.

Opsummering:
Efter ni dage uden brande i Aalborg Øst, brændte en bil i nat.